بلوچی لبزانک ءِ سزاوار (مجرم ) شیر دل غیب
نبشتانک هسا بجار
سنگت شیر دل غیب ءِ گدارُک 43 من ونت منا دوست بوت –
اے دومی سپر انت منی گوں شیردل غیب ءَ اولی رندا من کہ شیردل غیب ءَ ڈیک وارتگ ات گُڈی نمدی ( آخری خط ) ءِ دروشم ءَ چو کہ نمدی ءِ تکنیک ءَ بازیں گدارے چاپ بوتگ چرایاں یکے راجہ انور ءِ ” جهوٹے روپ کی درشن ” انت کہ من سک باز وهد پیسر ونتگ ات وهدے شیر دل غیب ءَ دپ کپتاں تہ دیست کہ شیر دل غیب ءِ ” گُڈی نمدی ” انور راجہ ءِ جهوٹے روپ کی درشن ءَ چہ تُشے هم جدا نہ ات –
راجہ انور ءَ پی پی پی ءُ جمعیت ءِ پژدر ءَ وتی گدار نبشتگ ات ءُ شیر دل غیب ءَ بلوچستان ءِ استیں جاورانی سرا بہس کتگ ات ، ہر دوکانی تہیم سیاست ات کلیں چیز یک اتان ، هما شاهدربرجہ ءِ چاگرد بچک ءُ جنک ءِ میانہ مہر .چرس بس پرک اش کہ دیار مَٹ ات انت ، باز رند ءَ ندارگاں هم ڈیک وارتگ ات بُن هیال تکنیک کاراست کل یکیں دروشم ءَ گندگ بوتان –
غیب ءَ کہ من دوار ڈیک دات تہ غیب اے رندی منا دوستر بوت . 43 ءِ تہا غیب ءِ چیزے وڑ ءُ ڈول انگت وتی گُڈی نمدی ءِ وڑا ات انت یکے آی ءِ زرد ءِ بے تاہیری ءُ دومی پہ وتی سر ڈگار ءَ تُشکگ ، وتی زمین ءِ زگریں درد ءُ وتی لاچاری بزگی گلامی ، بلے اے رندی هم پدا منی گلگ گوں غیب ءَ هما انت کہ گُڈی نمدی ئیگ ات – 
نزاناں اے چے اسرارے . اشی ءِ پژدر چی انت . من ادا دو آسر ءَ سر بوتگاں یکے شال ءِ اُردو زدگیں بلوچ ندکارنی مجلس ءِ اسر انت کہ آهانی تہا مئے براوهی ءِ چیزے ندکار اے سزا ءَ اوار انت ءُ دومی شیر دل غیب ءِ وتی کاہلی بلوچی نہ وانگ ءُ نبشتہ نہ کنگ انت ، بیت کنت بلوچی بوانیت بلے نبشتہ نہ کنگ انت ، سَوّب ہرچی بی بیت ، بلے من بلوچی لبزانک ءِ یک سزاوارے لیکاں شیردل غیب ءَ –
اگاں شاعری کُتینے من تُشے هم شیر ءِ گلگ نہ کتگ ات پرچہ کہ بلوچی لبزانک ءَ شاعر چو سرتگیں بٹ ءَ انت ، انچو کہ گنی پہوال ءَ بلوچی یلہ کتگ ءُ اُردو نبشتہ کنگ ءَ انت ، ( آ هم مردم ات انت کہ پاکستان ءِ اسکوالانی مہروانی ءَ اُردو ءَ چہ سان زرتگ ات اش بلے وهدے وتی ماتی زابان اش کہ دربرت پدا اردو ءِ نیمگ ءَ چک اش هم نہ جت )، بلے ردانک ءِ پڑا بلوچی لبزانک ءِ مردم لنککانی سرا هساب بنت ءُ شیر دل غیب چہ هما مردماں یکے ءُ انگت چہ وتی زبان ءَ یاگی انت پرچہ ؟ 
من پہ شیر دل غیب ءَ اے لبز ءَ کارمزر کُت نباں ” زهنی گلامی ” پرچہ کہ شیر دل غیب بلوچستان ءِ یک گُنگیں سرمچارے کہ وتی زبانے شمُشتگ آی ءِ ہر لبز ءِ تہا ہر گالرد ءِ تہا ہر گالبند ءِ تہا ترا بلوچ ءُ بلوچستان ءِ تہکُشیں درداں ابید دگہ هچ وڑیں پُوتاری گندگ ءَ نہ ئیت بس کمی انت بلوچی زبان ءِ . منا درد انت کہ شیردل غیب ءِ وڑیں سوہویں ساچست کارے پرچہ چہ وتی زُبان ءَ یاگی انت ؟ 
یک رندے پدا منا شیر دل غیب ءَ پدرد کت گوں منا وتی دومی سپر ءَ – 
شیر دل غیب ءِ گدارُک” 43 ” یک ہور ءُ اواریں تکینکے تہا انت نیم نمدی تکنیک .بلے نمدی تکنیک وتی روایتی دروشم ءَ نہ انت دومی همکلامی . شیردل غیب ءَ گوں باز ازمکاری ءَ وتی اے گدارُک نبشتہ کتگ ءُ اے تکنیک ءَ آی ءَ را پہ کسہ ءِ پلاٹ ءِ مهکم کنگ ءَ باز کمک کتگ .ءُ دومی کارستانی گچین ءَ کسہ همنچک دل کش ءُ واناک کتگ کہ تو ، یکے بور نہ بے ءُ دومی ہر گالرد گُشئے وانوک ءِ وتی گار کتگیں هیالے کہ آی ءَ پدا گیر اتکگ – 
گدار ءِ چاگرد چٹا بلوچی چاگرد ے بلوچ ءُ بلوچستان ءِ پیری ، زیک ءُ مروچیگیں جاورهال انچش زیبای ءَ گوں کارستان اوارینتگ انت ءُ کسہ سازاتگ کہ سرجمیں گدارُک ءَ بلوچ ءِ کُلیں جیڑه اوار انت بلے کسہ ساز ءَ انچش وتی وانوک ءَ پیشداتگ انت کہ هچ چشیں جاہے ءَ ترا ” بیان کنگ ” ءِ گمان ءَ نہ دی انت کہ وانک بماریت کہ ادا واز کنگ بوهگ ءَ انت یا اخباری بیانے یا نبشتانکے – 
پوجی آنی چیک پوسٹ بہ بنت یا دوچگریں مات سعیده ءِ بزگی گوں وتی چوریں چُک ءَ یا زیکیں پشکپتگیں ( پسمانده) دور ءُ باریگ ٹی وی ءُ ٹلی فون یا پہ وتی دوستدار ءَ ڈائجسٹ ءُ اخبار جهان ءِ ٹکراں یکجا کنگ ءُ نمدی نبشتہ کنگ – 
اے گداروک ہر در وتی وانوک ءَ یک موسمے ءَ پرینت – 
ندارگ سازی سک باز هُژاری ءَ گوں سازگ بوتگ انت ، گدارُک ءِ ریچ سک مهکم انت ، وانوک هچ جاگہ تکانسر نہ بیت –
کارستانی سُرءُ پُر مارشت ، کُل شے مردم ءَ وتی جند ءِ ترانگ ءَ پرین انت ءُ دگہ یک چیزے اش کہ نبشتہ کار ءَ مڑا ، لج ءُ یا بنی آدمی نزوریانی چیردیهگ کل وتی ند ءِ مادنیں کشک ءَ دنزانی میار کتگ انت . کہ اے یک مزن دلی ات .باز کم نبشتہ کار چہ وتی انا ءَ سر بہ گوزیت ءُ بنی آدمی زگریں جیڑهاں بہ درانگازیت –
شال ءِ برپیں دمک بہ بنت گوں لکّن ءَ ، چگیز ماهپاره ، امبل ءُ گدارُک ءِ ٹائٹل کل چیدگی دروشم ءَ کار گرگ بوتگ انت هچ کارست ءُ گدارُک ٹائٹل 43 هچ پکٹ نہ انت گام گام ءِ سرا وتی درم شم ءَ مٹ کن انت چنگیز بی بیت کہ امبل نہ چنگیز چٹا سنگتے ءُ نہ امبل ءُ مہپاره ءُ عزیزِ من دوستدار انت – 
یک نوکیں تامے ءُ وشیں وڑے ءَ ازمی وردنے پہ وتی وانوکاں وش جوڑ کنگ بوتگ .